SORKON คาดรายได้ปีนี้โตกว่าปีก่อน รับยอดขายอาหารแห้งพุ่ง-เน้นบริการเดลิเวอรี่
SORKON คาดรายได้ปีนี้ดีกว่าปีก่อน รับยอดขายอาหารแห้งพุ่ง-เน้นบริการเดลิเวอรี่
SORKON คาดรายได้ปีนี้ดีกว่าปีก่อน รับยอดขายอาหารแห้งพุ่ง-เน้นบริการเดลิเวอรี่
1 เม.ย. 2563

นายจรัสภล รุจิราโสภณ ประธานเจ้าหน้าที่บริหาร ธุรกิจอาหารพร้อมรับประทาน (RTE-QSR) บริษัท ส.ขอนแก่นฟู้ดส์ จำกัด (มหาชน) หรือ SORKON เปิดเผยว่า บริษัทคาดว่ารายได้ปีนี้จะเติบโตดีกว่าปีก่อน จากปีก่อนที่มีรายได้ 2,864.96 ล้านบาท เนื่องจากผลิตภัณฑ์อาหารแปรรูปเนื้อสัตว์ยังเติบโตได้ ไม่ว่าจะเป็นกลุ่มผลิตภัณฑ์กับข้าว เช่น แหนม, หมูยอ หรือกลุ่มผลิตภัณฑ์ของแห้ง เช่น หมูหยอง, หมูแผ่น และหมูแท่งกรอบ
ทั้งนี้เนื่องจากสถานการณ์การแพร่ระบาดของโรคเชื้อไวรัสโควิด-19 ทำให้ภาครัฐมีการรณรงค์ให้ประชาชนอยู่บ้านมากขึ้น จึงมีการซื้ออาหาร โดยเฉพาะอาหารแห้งจำนวนมาก ขณะเดียวกันภาครัฐก็มีมาตรการสั่งปิดสถานที่ต่างๆ ยกเว้นซุปเปอร์มาร์เก็ตที่ยังเปิดให้บริการอยู่ ประชาชนสามารถซื้อกลับไปทำอาหารทานที่บ้านมากขึ้น
สำหรับผลิตภัณฑ์แปรรูปเนื้อสัตว์ ถือเป็นสัดส่วนรายได้หลักของบริษัทฯ โดยมีผลิตภัณฑ์ที่ค่อนข้างหลากหลาย จึงเชื่อว่าจะเติบโตได้ ขณะที่ธุรกิจร้านอาหาร ปัจจุบันได้ดำเนินการตามมาตรการภาครัฐ โดยห้ามลูกค้าเข้ามานั่งรับประทานอาหารภายในร้านแล้ว บริษัทจึงหันมามุ่งเน้นบริการดิลิเวอรี่มากขึ้น ส่งผลทำให้สัดส่วนรายได้ดิลิเวอรี่ปรับตัวเพิ่มขึ้นอย่างชัดเจน โดยคาดว่าปีนี้น่าจะเติบโตเป็นเท่าตัวจากปีก่อนที่มีสัดส่วน 30%
โดยปัจจุบันสัดส่วนรายได้จากธุรกิจร้านอาหาร คิดเป็น 6% ของรายได้รวม แม้ว่าจะเป็นธุรกิจที่ได้รับผลกระทบจากโควิด-19 แต่ยังอยู่ในสัดส่วนที่น้อย
นอกจากนั้นแล้ว บริษัทยังมีแผนนำผลิตภัณฑ์อาหารทุกรูปแบบของ ส.ขอนแก่น มารวบรวมไว้ในที่เดียวกันบนช่องทางออนไลน์ เพื่ออำนวยความสะดวกให้กับลูกค้าในการซื้อสินค้า และเลือกผลิตภัณฑ์ รวมถึงเตรียมเพิ่มรถ Food Truck ร้านแซ่บคลาสสิกราว 50 คัน เพื่อจำหน่ายอาหารในชุมชน คาดเห็นความชัดเจนได้ในปีนี้ จากปัจจุบันมี 1 คัน
“เราได้รับผลกระทบจากโควิด-19 แต่ยังไม่ถึงกับมาก ซึ่งเรายังดูแลพนักงานอย่างดี แม้จำเป็นต้องปรับลดพนักงานชั่วคราว (Part time) ตามนโยบายของบริษัทฯ รวมถึงลดชั่วโมงการทำงานของพนักงานประจำลง 15%  เพื่อเป็นการเพิ่มประสิทธิภาพการทำงาน”นายจรัสภล กล่าว
พร้อมกันนี้บริษัทยังเตรียมออกผลิตภัณฑ์ใหม่ โดยจะมุ่งเน้นไปที่ขนมขบเคี้ยว มากกว่า 1 SKU ซึ่งคาดว่าภายหลังสถานการณ์ดังกล่าวดีขึ้นน่าจะดำเนินการได้ตามแผน
 